ΔΕΛΤΙΟ ΤΥΠΟΥ

«Μαραθώνιος» στο αεροδρόμιο Λάρνακας

Την Παρασκευή 4 Μαρτίου 2011 οι επιβάτες που θα αναχωρούν από το διεθνές αεροδρόμιο Λάρνακας, θα αντικρύσουν ένα θέαμα που δεν είναι συνηθισμένοι να βλέπουν σε αεροδρόμια.

Πρόκειται για τοπική προσαρμογή του μαραθώνιου “The Moodie Multi National Marathon” και αποτελεί μια μοναδική πρωτοβουλία που σκοπό έχει να γνωστοποιήσει τη λειτουργία του φιλανθρωπικού ιδρύματος “Hand in Hand for Haiti”, που βρίσκεται στην Αϊτή, αλλά και να συγκεντρώσει χρήματα για την ενίσχυσή του. To ίδρυμα δημιουργήθηκε από πρωτοβουλία των καταστημάτων λιανικού εμπορίου στον ταξιδιωτικό κλάδο, με σκοπό να στηρίξουν και να αναδημιουργήσουν την Αϊτή. Είναι ένας μη κερδοσκοπικός οργανισμός ο οποίος εδρεύει στις Ηνωμένες Πολιτείες και βασική αρχή του είναι να δίδονται όλες οι εισφορές για έργα ανοικοδόμησης. Το ίδρυμα μετά από τις καταστροφές που άφησε ο σεισμός στις 12 Ιανουαρίου του 2011, έχει κάνει μια ουσιαστική πρόοδο σε ό,τι αφορά την ανοικοδόμηση για βιώσιμες οικοδομές εκπαίδευσης για τα παιδιά της Αϊτής.

Μέσα στο πλαίσιο αυτό η CTC-ARI Airports, μέσω των καταστημάτων αδασμολογήτων στα αεροδρόμια Λάρνακας και Πάφου, επέλεξε μία ομάδα έξι ατόμων από το προσωπικό της, για να τρέξει το μαραθώνιο των 42 χιλιομέτρων, μέσα στο αεροδρόμιο Λάρνακας πάνω σε διάδρομο στις 10:00 το πρωί. Ο καθ’ ένας τους θα τρέξει διαδοχικά από 7 χιλιόμετρα. Παράλληλα, η κάθε ομάδα από οποιανδήποτε χώρα είναι ελεύθερη να επιλέξει πώς θα τρέξει το μαραθώνιο. Μπορεί δηλαδή πάνω σε διάδρομο, στίβο ή σε οποιονδήποτε είδους εδάφους.

Η ομάδα έχει πάρει το όνομα CTC-ARI “Olympians” εμπνευσμένο από τους μεγάλους Θεούς της ελληνικής μυθολογίας και αποτελείται από τους: Νώντα Ιακώβου, Παντελή Παντελή, Αντρέα Παναγή, Κυριάκο Χάτζιαρο, Παναγιώτη Γεωργίου και Χριστιάνα Χρυσανθοπούλου. Η ομάδα τους τελευταίες μήνες έκανε προπόνηση και πιστεύει ότι έχει μεγάλες ελπίδες για να πετύχει τον καλύτερο χρόνο παγκοσμίως. Την ίδια στιγμή θα τρέχουν πάνω από 50 άλλες ομάδες από όλο τον κόσμο, που ασχολούνται με το λιανικό εμπόριο στον ταξιδιωτικό κλάδο (Duty Free).

Αυτό όμως που κάνει την εκδήλωση ασυνήθιστη για την Κύπρο είναι ότι, ενώ όλες οι άλλες ομάδες των υπόλοιπων χωρών θα τρέχουν έξω στους δρόμους των πόλεών τους, σε κάθε γωνιά του κόσμου, η ομάδα CTC-ARI “Olympians” θα τρέχει πάνω σε διαδρόμους, οι οποίοι θα τοποθετηθούν για το γεγονός αυτό, στον ειδικά διαρρυθμισμένο χώρο των καταστημάτων αδασμολογήτων, στο αεροδρόμιο Λάρνακας.

Αυτοί που θα ταξιδέψουν την Παρασκευή 4 Μαρτίου 2011, μέσω του αεροδρομίου Πάφου, θα έχουν την ευκαιρία να παρακολουθήσουν ζωντανά το γεγονός μέσα από τις μεγάλες οθόνες που θα βρίσκονται στα καταστήματα του αεροδρομίου.

Κατά τη διάρκεια του μαραθωνίου η CTC-ARI Airports θα δέχεται κάθε οικονομική συνεισφορά για την ενίσχυση και στήριξη του ιδρύματος “Hand in Hand for Haiti”. Επιπρόσθετα, όσοι ενδιαφέρονται μπορούν να συμβάλλουν στο φιλανθρωπικό αυτό γεγονός, προσφέροντας τη δική τους οικονομική προσφορά μέσω της σελίδας που δημιούργησε η ομάδα της CTC-ARI “Olympians”: http://moodiemarathon.kintera.org/faf/r.asp?t=12&i=461550&g=4043851

Για περισσότερες πληροφορίες αναφορικά με το φιλανθρωπικό ίδρυμα μπορείτε να επισκεφθείτε την ιστοσελίδα: www.HandinHandforHaiti.com .

28 Φεβρουαρίου 2011

Marina.Kaf

2011-03-04

adamos.aspris